Napanelo akapite maduva sita,
Yesu akantwala Patulu,
Tiyagu namu Nshuwau nung'une Tiyagu kuvaukanavo gwekayavo ndakwela palishinga lyakulepa.
Popo po,
nae kujalukanga pamevo pave,
ing'ope yake kushenga kenga liduva,
dinguvo dyake kung'ala kenga lilangadyo.
Mwenu!
Popo po kwaneka Musha namu Liyashi vatangola namu nae.
Patulu kutwa kumwaulila Yesu kushidoni,
“Nang'olo ni shambone kupagwa po papa.
Napanelo ukalota,
ngukandyange mautu matatu,
limo lyako,
linji Musha na linji lyo limwe Liyashi.”
Patulu akuno atangola,
kuwa kwaloka lyundi lyakushenga kuvainikidya,
mo mulyundi mo kwigwinika lidi liishidoni,
“Aju ni mwanangu waninnagwaledya,
ángupa lipuwilo,
jojo jo,
mwigwilile.”
Vakwoda vake pavaigwite malove alo vandígwanga ding'ope kutindya pai na kujopa doni.
Nae akavavandika apalá,
kuvakwaa kutwa kushidoni,
“Takatukanga,
hamunajope.”
Vanavo pavang'amwile mevo vangwené gweka jo Yesu aju bai.
Pavashishuluka palishinga apalá Yesu andívaleya vakwoda vake vo doni,
“Hamunamwaulile munu vyamugwene avilá mpaka padyuka Mwana Wamunu pakati pavakupela.”
Napanelo vakwoda vake vo kumudya,
“Mwaa shani vamwalimu vadishaliya vaashidoni ivaikidile Liyashi ave ntandi kwida?”
Nae do,
“Mwiu Liyashi andava ntandi kwida na andapanganianga vinu uti.
Bai ninkumwaulila doni,
Liyashi jo andída ila vanavo havammanyite,
vaníntenda uti vyavalatíle vantende.
Nadoni momo Mwana Wamunu andauvauvanga mmakono mwave.”
Bai apo vakwoda vake vandímanya doni amwamba Nshuwau Wakubatisha.